

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Регламент (ЕС) 2015/848 на Европейския парламент и на Съвета от 20 май 2015 г. относно производството по несъстоятелност (преработен текст)[[1]](#footnote-1), наричан по-нататък „Регламентът“, влезе в сила на 26 юни 2015 г. Регламентът ще се прилага от 26 юни 2017 г., с изключение на частта, отнасяща се до системата за взаимно свързване на националните регистри по несъстоятелност, която ще се прилага от 26 юни 2019 г.

Приложение А към Регламент (ЕС) 2015/848 съдържа списък с производствата по несъстоятелност, посочени в член 2, точка 4 от Регламента. Приложение Б съдържа списък със синдиците, посочени в член 2, точка 5.

През декември 2015 г. Полша уведоми Комисията за съществена реформа на националното си законодателство в областта на оздравяването, която влезе в сила на 1 януари 2016 г., и отправи искане за съответно изменение на списъците, които се съдържат в приложения А и Б към Регламента. Съгласно член 1, параграф 1, член 2, точка 4 и съображение 9 от Регламента в контекста на Регламента националните производства се считат за „производства по несъстоятелност“ само ако са изброени в приложение А към него. В съображение 9 от Регламента се потвърждава, че: „Настоящият регламент следва да се прилага към производствата по несъстоятелност, които отговарят на условията, посочени в него, независимо дали длъжникът е физическо или юридическо лице, търговец или частно лице. Тези производства по несъстоятелност са изчерпателно изброени в приложение А. [...] Националните производства по несъстоятелност, които не са включени в списъка в приложение А, не следва да попадат в обхвата на настоящия регламент.“

Комисията анализира внимателно искането на Полша с цел да се гарантира, че уведомлението отговаря на изискванията на Регламента.

Поради това Регламент (ЕС) 2015/848 следва да бъде съответно изменен.

• Съгласуваност с действащите разпоредби в тази област на политиката

Регламент (ЕС) 2015/848 е преработена версия на Регламент (ЕО) № 1346/2000 на Съвета относно производството по несъстоятелност. Регламент (ЕС) 2015/848 отменя Регламент (ЕО) № 1346/2000 на Съвета и всички негови последващи изменения. Последният регламент е важен инструмент на съдебното сътрудничество по гражданскоправни въпроси на равнище ЕС.

Ефикасната работа по трансграничната несъстоятелност на длъжници, чийто център на основни интереси е в държава членка, изисква приложното поле на преработения регламент да отразява актуалното състояние на националните закони в областта на несъстоятелността, по подобие на инструмента, който се прилага понастоящем. Настоящото предложение има за цел да гарантира, че до момента на прилагането на преработения регламент неговото приложно поле ще е коригирано спрямо актуалната правна уредба на държавите членки в областта на несъстоятелността.

• Съгласуваност с другите политики на Съюза

Регламентът има важна подпомагаща роля за свободата на установяване и свободното движение на хора.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на предложението е член 81, параграф 2, букви а), в) и е) от Договора за функционирането на Европейския съюз.

• Субсидиарност (при неизключителна компетентност)

Предложението попада в обхвата на изключителната компетентност на Европейския съюз. Следователно принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следните причини:

Предложението на Комисията заменя списъците за Полша в приложения А и Б към Регламент (ЕС) 2015/848 с нови списъци, които отразяват съобщената от тази държава членка информация. Тъй като приложенията са неразделна част от Регламента, тяхното изменение може да се извърши само чрез законодателно изменение на Регламента.

Регламентът се прилага пряко в държавите членки. Той е публикуван в Официален вестник на Европейския съюз и следователно неговото съдържание е достъпно за всички заинтересовани страни.

• Избор на инструмент

Предложеният инструмент е регламент.

Други средства не биха били подходящи поради следните причини:

Приложенията към Регламента могат да бъдат изменяни само чрез регламент, приет по реда на обикновената законодателна процедура на правното основание на първоначалния регламент. Такова изменение се предлага от Комисията.

Полша уведоми Комисията за необходимостта от изменения на списъците, които се съдържат в приложенията. Поради това Комисията няма друг избор освен да предложи изменения на приложенията към Регламента, доколкото тези изменения са в съответствие с изискванията, предвидени в Регламента.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Предвидените изменения са от чисто техническо естество. Те не внасят промени по същество в Регламента. Поради това предложената мярка представлява официална кодификация на законодателен текст по смисъла на Междуинституционалното споразумение от 20 декември 1994 г.[[2]](#footnote-2) В съответствие с Насоките на Европейската комисия за по-добро регулиране, за такива инициативи не е необходима оценка на въздействието.

Освен това, в съответствие с член 81 от Договора за функционирането на Европейския съюз, след отправеното от Полша искане за започване на необходимата законодателна процедура Комисията нямаше друг избор, освен да се съобрази с него, доколкото то отговаря на изискванията, предвидени в Регламента. Подготвителната работа за приемането на настоящото предложение не налагаше търсенето на нови експертни знания.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета.

2016/0159 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за замяна на списъците с производства по несъстоятелност и синдици в приложения А и Б към Регламент (ЕС) 2015/848 относно производството по несъстоятелност

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 81 от него,

като взеха предвид предложението на Европейската комисия,

след предаване на проекта на законодателния акт на националните парламенти,

в съответствие с обикновената законодателна процедура,

като имат предвид, че:

(1) Приложения А и Б към Регламент (ЕС) 2015/848 съдържат списъци с наименованията, дадени в националните законодателства на държавите членки, на производствата и синдиците по несъстоятелност, за които се прилага посоченият регламент. Приложение А към Регламент (ЕС) 2015/848 съдържа списък с производствата по несъстоятелност, посочени в член 2, точка 4 от Регламента. Приложение Б съдържа списък със синдиците, посочени в член 2, точка 5.

(2) На 4 декември 2015 г. Полша уведоми Комисията за необходимостта от изменения на списъците, които се съдържат в приложения А и Б към посочения регламент. Тези изменения са в съответствие с изискванията, предвидени в Регламента.

(3) Обединеното кралство и Ирландия са обвързани с Регламент (ЕС) 2015/848 и следователно участват в приемането и прилагането на настоящия регламент.

(4) В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящия регламент и не е обвързана от него, нито от неговото прилагане.

(5) Следователно приложения А и Б към Регламент (ЕС) 2015/848 следва да бъдат съответно изменени,

ПРИЕХА НАСТОЯЩИЯ РЕГЛАМЕНТ:

Член 1

Приложения А и Б към Регламент (ЕС) 2015/848 се заменят с текста в приложението към настоящия регламент.

*Член 2*

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко в държавите членки в съответствие с Договорите.

Съставено в Брюксел на година.

За Европейския парламент За Съвета

Председател Председател

1. ОВ L 141, 5.6.2015 г., стр. 19—72. [↑](#footnote-ref-1)
2. ОВ C 102, 4.4.1996 г., стр. 2—3. [↑](#footnote-ref-2)